VSL sodba I Cpg 899/99
Sodna praksa višjih sodišč, 2000-05-18

zamudne obresti - obresti na obresti - obračun zamudnih obresti - vračunanje obresti in stroškov

Prepoved obrestovanja zapadlih zamudnih obresti se ne nanaša na obračunavanje zapadlih obresti po konformni metodi. Zato v primeru, ko dolguje tožena stranka poleg glavnice tudi stranske terjatve in se po njenih plačilih opravi vračunavanje v skladu s 313. členom ZOR uporaba 1. in 2. odstavka 279. člena ZOR ne pride v poštev.

Pritožbi se delno ugodi in se sodba sodišča prve stopnje v izpodbijanem delu v 1. odstavku izreka spremeni tako, da tečejo od prisojenega zneska 10.990,00 SIT zakonite zamudne obresti od dne 24.11.1998 dalje do plačila; v preostalem delu izpodbijane sodbe v 2. odstavku izreka, ki se nanaša na povrnitev pravdnih stroškov pa se pritožba zavrne kot neutemeljena in se sodba sodišča prve stopnje v tem delu potrdi.

Tožena stranka je dolžna povrniti tožeči stranki stroške pritožbenega postopka v znesku 30.645,00 SIT v roku 8 dni pod izvršbo.

Prvostopno sodišče je s sodbo naložilo toženi stranki, da plača tožeči stranki znesek 10.990,00 SIT z zakonitimi zamudnimi obrestmi od 23.12.1998 do plačila, v presežku teka zamudnih obresti pa je tožbeni zahtevek zavrnilo. Tožeči stranki je sodišče naložilo, da povrne toženi stranki pravdne stroške v znesku 22.927,00 SIT.

Tožeča stranka se pritožuje zoper odločitev o teku zamudnih obresti, ki jih je prvostopno sodišče v skladu z 279. členom ZOR priznalo le od 23.12.1998 dalje, ne pa pravilno od 24.11.1998 dalje. Podana je nepravilna uporaba določbe 279. člena ZOR. V posledici tega pa je bilo nepravilno odločeno tudi o povrnitvi pravdnih stroškov.

Pritožba glede odločitve časa teka zamudnih obresti je utemeljena, glede odločitve povrnitve pravdnih stroškov pa ni utemeljena.

Glede na 1. odst. 498. čl. ZPP je pritožbeno sodišče nadaljevalo postopek po določbah ZPP/77. Pritožba pravilno opozarja, da je v konkretnem primeru prvostopno sodišče glede obrestnega dela nepravilno uporabilo določbo 279. člena ZOR in zato priznalo tožeči stranki od kapitaliziranega zneska 10.990,10 SIT zamudne obresti šele od dne, ko je bil takšen zahtevek postavljen, torej od dne 23.12.1998, ne pa pravilno od 24.11.1998 dalje kot jih je uveljavljala tožeča stranka. Nepravilna je namreč ugotovitev prvostopnega sodišča, da je tožeča stranka uveljavljala od tožene stranke obresti od obresti, zaradi česar je potrebno uporabiti določbo 2. odstavka 279. člena ZOR. Tožbeni zahtevek tožeče stranke namreč obsega izplačilo odškodnine v višini 117.312,00 SIT z zakonitimi zamudnimi obrestmi od dne 23.7.1996 dalje do plačila.

Tožeča stranka je posamezna plačila tožeče stranke poračunavala v skladu s 313. členom ZOR tako, da je najprej poračunavala obresti in na koncu glavnico. Glede na takšno poračunavanje, ki je razvidno iz njenega obračuna z dne 24.11.1998 (priloga A 13), pa je na ta dan ostala neplačana še glavnica v višini 10.990,00 SIT, od katere je tožeča stranka povsem pravilno zahtevala še zamudne obresti od dne 24.11.1998 dalje do plačila. Zato je uporaba 279. člena ZOR s strani prvostopnega sodišča napačna, s tem pa tudi odločitev, da tečejo zamudne obresti od navedene glavnice šele od dne 23.12.1998 dalje.

Zaradi nepravilne uporabe materialnopravne odločbe, je pritožbeno sodišče v tem delu (glede teka zamudnih obresti) pritožbi tožeče stranke ugodilo in v skladu s 4. točko 373. člena ZPP/77 sodbo sodišča prve stopnje spremenilo tako, da je priznalo tožeči stranki zamudne obresti že od 24.11.1998 dalje.

Navedena nepravilna odločitev o teku zamudnih obresti pa ni vplivala na odločitev o pravdnih stroških, ki jih je prvostopno sodišče pravilno odmerilo v skladu z uspehom posamezne stranke po 2. odstavku 154. člena ZPP. Zato je bilo potrebno v stroškovnem delu izpodbijane sodbe pritožbo tožeče stranke zavrniti kot neutemeljeno in izpodbijano odločitev v tem delu potrditi (368. člen ZPP/77).

Odločitev o pritožbenih stroških temelji na 2. odst. 166. čl. ZPP v zvezi z 2. odst. 154. čl. ZPP. Glede na uspeh pritožbe je priznalo pritožbeno sodišče tožeči stranki stroške sestave pritožbe po veljavni Odvetniški tarifi in takso za pritožbo po veljavnem Zakonu o sodnih taksah v skupni višini 30.645,00 SIT.

ZOR člen 277,  279,  279/1,  279/2,  277,  279,  279/1,  279/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.